Hermansson er født i Hammarbyhöjden i Stockholm, og vokste opp i Segeltorp. Hun spilte fotball for Segeltorps IF fram til hun var 16-17 år gammel, men måtte slutte på grunn av skader. I 2012 flyttet hun til Los Angeles for å studere ved Marymount California University, og begynte der å spille fotball igjen, men begynte også med løping i 2015. Samme år løp hun 800 meter på 2:08 og 1500 meter på 4:31, og vinteren 2016 vant hun 1000 meter under NAIA-mesterskapet innendørs (National Association of Intercollegiate Athletics), med ny mesterskapsrekord på 2:44,41. Hun begynte å konkurrere for Turebergs FK fra 2016.